13/11/2014 | Administración LocalMunicipal
As Somozas
Regulamento do servizo municipal de abastecemento de auga potable do Concello das Somozas

O Pleno do Concello das Somozas, en sesión plenaria celebrada o 17 de setembro de 2014, acordou aprobar inicialmente a regulamento do servizo municipal de abastecemento de auga potable do Concello das Somozas. Transcurrido o plazo de exposición ó público sen que se presentara reclamación algunha, procédese á transcripción do acordo elevado automáticamente a definitivo, de conformidade co disposto no artigo 17.4 do Texto Refundido da Lei reguladora das facendas locais. INDICE CAPÍTULO 1 - NORMAS XERAIS Artigo 1. Obxecto Artigo 2. Forma de xestión e titularidade do servizo CAPÍTULO 2 - OBRIGAS E DEREITOS DA ENTIDADE SUBMINISTRADORA E DOS USUARIOS Artigo 3. Obrigas da entidade subministradora Artigo 4. Dereitos da entidade subministradora Artigo 5. Obrigas do usuario Artigo 6. Dereitos do usuario CAPÍTULO 3 -ACOMETIDAS Artigo 7. Solicitudes Artigo 8. Tramitación de solicitudes Artigo 9. Solicitude de acometidas Artigo 10. Aprobación ou denegación de acometidas Artigo 11. Realización de acometidas CAPÍTULO 4 - INSTALACIÓNS INTERIORES Artigo 12. Execución e mantemento da instalación Artigo 13. Prohibición de mesturar auga de diferentes procedencias CAPÍTULO 5 - CONTADORES Artigo 14. Control de consumos Artigo 15. Contador único Artigo 16. Baterías de contadores divisionarios Artigo 17. Instalación e retirada do contador Artigo 18. Verificación e conservación de contadores CAPÍTULO 6 - CONDICIÓNS DO SUBMINISTRO DE AUGA Artigo 19. Carácter do subministro Artigo 20. Subministros para usos domésticos Artigo 21. Subministros para usos non domésticos CAPÍTULO 7 - CONTRATACIÓN DO SUBMINISTRO Artigo 22. Obxecto e alcance do contrato Artigo 23. Suxeitos do contrato Artigo 24. Duración da póliza Artigo 25. Subscrición da póliza Artigo 26. Traslado e cambio de usuarios Artigo 27. Subrogación CAPÍTULO 8 - REGULARIDADE NO SUBMINISTRO Artigo 28. Continuidade do servizo Artigo 29. Suspensións temporais CAPÍTULO 9 - LECTURAS, CONSUMOS E FACTURACIÓN Artigo 30. Periodicidade das lecturas Artigo 31. Horario de lecturas Artigo 32. Lectura polo usuario Artigo 33. Determinación dos consumos Artigo 34. Consumos estimados Artigo 35. Forma de pago das facturas ou recibos Artigo 36. Prazo de pago Artigo 37. Corrección de erros na facturación CAPÍTULO 10 - FRAUDES. SUSPENSIÓN DO SUBMINISTRO E RESCISIÓN DO CONTRATO Artigo 38. Fraudes no subministro de auga potable Artigo 39. Actuación por anomalías Artigo 40. Liquidación de fraude Artigo 41. Recursos administrativos de reposición Artigo 42. Recursos contencioso administrativo Artigo 43. Causas de suspensión do subministro CAPÍTULO 11 - RÉXIME ECONÓMICO Artigo 44. Sistema de tarifas DISPOSICIÓN FINAL E obxecto do presente Regulamento a regulación do servizo municipal de abastecemento de auga potable do termo municipal das Somozas, determinando os dereitos e obrigas básicas entre o Concello das Somozas e os usuarios o Servizo. A efectos de simplificación, no presente Regulamento denomínase usuario a calquera usuario, persoa física, xurídica que teña contratado o servizo municipal de augas. Entenderase por servizos técnicos a unidade administrativa que o Concello determine como responsable do servizo en canto ás tarefas e control, inspección técnica ou calquera outra de policía sobre o servizo e a súa xestión técnica e administrativa. Entenderase por entidade subministradora quen efectivamente realice o servizo de abastecemento de auga, neste caso o Concello das Somozas. O servizo de abastecemento de auga potable é de titularidade municipal. O Concello das Somozas, presta o servizo de abastecemento de auga potable mediante xestión directa, a través da xestión pola propia entidade local. A entidade subministradora estará suxeita ó cumprimento das seguintes obrigas: A. Presta-lo servizo a todo usuario nos termos establecidos no presente Regulamento e outras disposicións aplicables. B. Manter as condicións sanitarias e as instalacións de acordo coa normativa vixente aplicable, na actualidade o R. D. 140/2003, que regula a calidade das augas de consumo público. C. Manter de forma permanente a dispoñibilidade e regularidade do subministro, salvo no caso de circunstancias excepcionais, e nos supostos recollidos neste Regulamento. D. Colaborar co usuario na solución das situacións que o subministro poida plantexar. E. Efectuar a facturación tomando como base as lecturas dos contadores e as tarifas contidas na ordenanza municipal. F. Manter e conservar o seu cargo, a rede municipal e as instalacións públicas necesarias para o abastecemento. G. Dar aviso os usuarios polo procedemento que se estime máis oportuno de calquera interrupción ou alteración que se produza na prestación do mesmo. Non obstante o disposto no parágrafo anterior, poderá interrompelo ou reducilo transitoriamente, sen previo aviso ou responsabilidade algunha pola súa parte, cando, o seu xuízo, así o aconselle, o interese xeral ou por causa de forza maior allea a súa vontade. Os cortes de auga por tarefas de conservación, mantemento, e outros motivos, no darán lugar, en ningún caso, a indemnización. A entidade subministradora ten os seguintes dereitos: A. Inspeccionar as instalacións interiores e equipos de medida de consumo de auga. B. Cobros dos servizos prestados, tales como cota de servizo, altas no subministro, taxas de conservación etc, así como da auga consumida polo usuario, cos prezos das tarifas oficialmente aprobadas. O usuario estará suxeito ás seguintes obrigas: A. Satisfacer puntualmente o importe do servizo de auga de acordo co previsto neste Regulamento e conforme coas tarifas e taxas vixentes. B. Pagar as cantidades resultantes de liquidacións por erro, fraude ou avaría imputables ó usuario. C. Usar a auga subministrada na forma e usos establecidos na póliza. D. Absterse de establecer ou permitir derivacións na súa instalación para subministro de auga a outros locais ou vivendas dos consignados na póliza. E. Facilita-la entrada ó local onde se realice o subministro nas horas hábiles ou de normal relación co exterior, ó persoal do servizo que exhibindo a acreditación pertinente, trate de revisar ou instalar os elementos precisos para inspecciona-las instalacións. F. Respecta-los precintos colocados pola entidade subministradora ou polos organismos competentes da Administración. G. Cumpri-las condicións e obrigas contidas no contrato ou póliza. H. Comunicar á entidade subministradora calquera modificación na instalación interior que representen consumos significativos polo seu volume. I. Comunicar a entidade subministradora calquera modificación na domiciliación do recibo. J. Comunicar a entidade subministradora, a posibilidade de prever e dota-las instalacións de grupos de elevación de presión e depósitos de acordo co establecido neste Regulamento e demais disposicións aplicables. K. Conservar e manter as instalacións o seu servizo, os contadores, así como os recintos ou armarios necesarios para a instalación dos equipos de medida e elementos auxiliares adecuados en cada caso, en bo estado de uso. Evitará o retorno de auga da súa instalación a rede pública mediante a instalación de válvulas de retención. Manterá as condiciones idóneas para a toma das lecturas do contador. L. Poñer en coñecemento da Entidade Subministradora a baixa no subministro cando así se desexe. Esta baixa surtirá efectos dende o momento do corte do subministro de auga pola mesma e o pago dos recibos do Servizo pendentes. M. No caso de toma de auga para obras, que posteriormente vaia a dar lugar a abonos no subministro, o titular da póliza virá obrigado a solicitar a súa baixa e facilitar a documentación necesaria para regularizar os novos titulares, usos e calibres, adecuándoos a nova situación. Para elo, establécese a obriga de constituír fianza, que lle será devolta unha vez facilitada a citada documentación, conforme o seguinte baremo: - Inmoble de unha a cinco vivendas: 200,00 euros - Inmoble de seis a dez vivendas: 400,00 euros - Inmoble de once a quince vivendas: 600,00 euros - Inmoble de dezaseis a vinte vivendas: 800,00 euros e así sucesivamente, incrementándose o importe da fianza en 200,00 euros, cada cinco vivendas construídas. O usuario ó servizo desfrutará dos seguintes dereitos: A. Dispor de auga na entrada da vivenda, nas condicións hixiénico sanitarias axeitadas de conformidade coa normativa legal aplicable. B. Dispor na rasante de entrada da rúa, de condicións técnicas de presión que de acordo coa instalación da vivenda sexan axeitadas e conformes coa normativa legal aplicable, e de acordo as condicións técnicas exixibles o servizo. C. Solicitar á entidade subministradora as aclaracións, informacións e asesoramento necesarios sobre o servizo. D. A que se lle facturen os consumos de acordo coas tarifas vixentes. E. Subscribir un contrato ou póliza de subministro suxeito ás garantías da normativa establecida. F. Formula-las reclamacións administrativas que considere convenientes de acordo co procedemento establecido neste Regulamento. G. Elixir obrigatoriamente un instalador autorizado que execute as instalacións interiores. A solicitude de acometidas ás redes de distribución de auga potable deberá presentarse de forma independente para cada finca que legal ou fisicamente constitúa unha unidade de edificación, debendo cada unha delas satisfacer por separado as condicións previstas neste Regulamento. Considéranse unidades de edificación independentes os edificios de un só portal, ou cada un dos portais no caso de que existan varios nun mesmo edificio. Os locais que estean sitos nas plantas inferiores da unidade independente de edificación, aínda cando non tiveran acceso común, deberán abastecerse da correspondente batería xeral de contadores, que todo inmoble debe posuír. Naqueles casos nos que se considere axeitado, o titular do uso dun local comercial ou industrial de planta baixa dun inmoble poderá solicitar acometidas independentes. Neste caso, se estará o disposto polos servizo técnicos municipais. A petición farase en impreso normalizado que facilitará o concello. Na solicitude farase constar o nome do solicitante ou a súa razón social, o seu enderezo e o teléfono, a efectos de notificación, así como o enderezo para o que se solicita a acometida. A solicitude de acometida non será aprobada se non se dan as circunstancias seguintes: A. Que o inmoble a abastecer non estea sito na área de cobertura do abastecemento, no momento da solicitude. B. Que nas rúas, camiños, estradas ou prazas de carácter público que linden co inmoble ou parcela para os que se solicita a acometida, ou aos que estes dean fachada, non existan instaladas e en servizo, conducións públicas da rede de distribución de auga potable. Cando nunha vía pública estean situadas conducións baixo as dúas beirarrúas, a existencia das mesmas na beirarrúa oposta a correspondente o suposto contemplado, no suporá en ningún caso o cumprimento do parágrafo anterior, salvo xuízo dos servizos técnicos municipais. C. Que o inmoble non conte con instalacións interiores adecuadas, de acordo o marcado pola lexislación vixente, tal como indican as disposicións básicas (DB) HS4 do CTE (Código Técnico da Edificación). D. Por falta de presentación de calquera dos documentos esixidos. E. Cando a presión no punto de acometida do abastecemento sexa insuficiente para un correcto servizo ou sexa excesiva e non se corrixa polo usuario, todo elo a xuízo dos servizos técnicos municipais. F. Que o inmoble a abastecer no dispoña de redes de evacuación de augas residuais ou no teña solucionado o problema da vertedura. Cando para realizar unha acometida existira a posibilidade de realizar unha ampliación ou modificación da rede existente, e esta circunstancia se considerara, e non fora causa de denegación da mesma, será a Entidade Subministradora a que determine que obras son necesarias realizar en cada caso e será o peticionario o que abone o importe das mesmas. En todo caso estarase ao que determinen os Servicios Técnicos Municipais. A aprobación de acometidas ou denegación das mesmas corresponderalle ó Alcalde ou órgano en quen delegue, previo informe dos servizos técnicos municipais. Unha vez aprobada a acometida, se estará, en canto a súa execución, o disposto no “Estudo Técnico Económico da Tarifa de Acometidas de Abastecemento de Auga”, aprobado polo concello das Somozas, así como ao disposto no presente Regulamento. As acometidas serán executadas por la Entidade Subministradora ou pola empresa habilitada para este traballo que estará autorizada expresamente polo Concello das Somozas. Serán a cargo dos solicitantes os gastos de execución das mesmas, de acordo a tarifa aprobada polo Concello. As características das acometidas, tanto no que respecta as súas dimensións os seus compoñentes, tipo e calidade dos seus materiais, como a súa forma de execución e punto de conexión, serán determinadas polos Servizos Técnicos Municipais e serán de conformidade o establecido na normativa vixente e no Regulamento do Servizo das Somozas. En todo caso, as acometidas estarán realizadas en polietileno de baixa densidade cunha presión nominal mínima de 10 bares tanto para a tubería como para o resto de accesorios, e as unións empregadas, serán de latón. Así mesmo, tal como se dispón no artigo anterior, se estará o determinado polo “Estudo Técnico Económico da Tarifa de Acometidas de Abastecemento de Auga”. Como norma xeral o diámetro interior da canalización da rede de distribución onde se conecte a acometida será como mínimo o dobre do diámetro interior da acometida. As instalacións contraincendios particulares dispoñerán dun depósito de reserva que asegure a subministración de auga ao sistema. A acometida será dimensionada polos Servizos Técnicos Municipais. As acometidas realizaranse sempre por vías públicas, cun trazado perpendicular a tubería da rede xeral, salvo nos tramos que deban sortear outros servizos públicos. A acometida iniciarase na tubería xeral de distribución e finalizará na zoa pública xunto o límite da propiedade do usuario. O resto de instalacións necesarias para o abastecemento de auga, situadas na zoa privada, serán por conta e cargo do usuario e serán realizadas por un instalador autorizado. O mantemento da acometida, na súa parte pública, realizarase polo Concello, con cargo as tarifas, aprobadas na Ordenanza Fiscal correspondente. As obras na propiedade privada correspondentes a apertura e peche de gabia, así como rozas e perforacións de muros e pavimentos e as súas reposicións para o tendido da instalación interior (dende o final da acometida, realizada en zoa pública), serán efectuados e a cargo do usuario e baixo a súa exclusiva responsabilidade. A instalación interior, con excepción da colocación do contador, será realizada por instalador autorizado polo organismo correspondente, e haberá de executarse cumprindo as normas para as instalacións interiores de subministro de auga, na actualidade aprobadas, de acordo o R. D. 314/2006, que regula o “CÓDIGO TÉCNICO DA EDIFICACIÓN”, modificado por el R. D. 1351/2007 de 19 de Outubro, e correccións de erros posteriores, publicadas no B. O. E. de 25 de Xaneiro do 2008. Así mesmo deberá cumprirse toda a regulamentación autonómica vixente no momento da concesión da acometida (en particular o Decreto 42/2008 e Orde 13 abril 2009), así como o disposto no presente Regulamento. Da instalación, expedirase o “Certificado de Instalación” correspondente, que será documento imprescindible para a solicitude de alta no subministro. Dito “Certificado de Instalación” axustarase aos modelos legalmente vixentes en cada momento e será emitido por un Instalador Autorizado. A conservación e mantemento das instalacións interiores, serán por conta do usuario do subministro de auga. As instalacións correspondentes a cada póliza non poderán ser conectadas a unha rede, tubería ou distribución de outra procedencia. Tampouco poderá conectarse ningunha instalación procedente doutra póliza de abono, nin mesturar a auga dos servizos con calquera outro. O usuario instalará os dispositivos regulamentarios para impedi-los retornos accidentais cara a rede. A medición dos consumos que servirán de base para a facturación de todo subministro realizarase mediante contador, que é o único medio que dará fe da contabilización do consumo, sen prexuízo do establecido para cada caso nas normas básicas para instalacións interiores de subministro de auga. O contador, deberá ser adquirido polo usuario, sendo polo tanto da súa propiedade. Como norma xeral a medición de consumos efectuarase mediante: 1. Contador único: cando no inmoble ou finca só exista unha vivenda ou local, en instalacións contraincendios, en subministros provisionais para obras, así como en polígonos en proceso de execución de obras en tanto non sexan recibidas as súas redes de distribución interior.2. Batería de contadores divisionarios: cando exista máis dunha vivenda ou local, será obrigado instalar un aparato de medida para cada unha delas e os necesarios para os servizos comúns. Toda vivenda unifamiliar ou local comercial independentemente de que sexa destinado a actividades industriais, ó exercicio profesional ou a prestación de calquera servizo disporá dun contador individual que será propiedade do usuario. Os edificios nos que fose necesario instalar grupos de elevación de auga, os servizos técnicos municipais poderán exixir dispor dun contador xeral para control de consumos. Este contador xeral de referencia estará instalado en cabeceira da acometida ou depósito comunitario, e na póliza correspondente a esta acometida figurará como usuario a comunidade de usuarios. En caso de que unha comunidade de usuarios tivera instalados contadores individuais a facturación levarase a cabo polos importes correspondentes a cada contador individual. Nembargantes cando o consumo do contador xeral fose maior que a suma das medidas dos contadores individuais a diferencia facturarase á comunidade de usuarios. Os contadores ou medidores de caudais do subministro de auga potable serán dos tipos homologados, aprobados e verificados polos Organismos competentes, e o seu diámetro será determinado polos Servizos Técnicos Municipais. Instalaranse en posición horizontal coa esfera cara enriba, nun armario homologado pola entidade subministradora, exclusivamente destinado a este fin, emprazado na planta baixa do inmoble xunto ó portal de entrada e encaixado no muro da fachada ou cerramento da propiedade que se pretende abastecer, e en calquera caso, con acceso directo dende a vía pública. Excepcionalmente e previo informe dos servizos técnicos municipais poderá instalarse noutro lugar sito o máis próximo posible á fachada ou cerramento da propiedade Utilizaranse contadores de clase B ó C que dispoñan da correspondente verificación primitiva de acordo a orde 28/12/1988 ou alternativamente terán un valor R≥100 e cumprirán coa UNE 14.154 e o establecido no RD 889/2006. O armario para a colocación do contador estará perfectamente impermeabilizado e illado termicamente para evitar as roturas dos contadores por xeadas, estará dotado dunha porta e peche homologados pola Entidade Subministradora. A base do armario quedará a unha altura do chan entre un mínimo de 50 cm. e un máximo de 110 cm. No caso de contadores para obras seguiranse os mesmos criterios establecidos nos parágrafos anteriores. No caso de non dispor de soporte físico con acceso a vía pública para a situación do armario do contador, este colocarase nun soporte prefabricado de formigón ou ben sobre unha estrutura de obra de fábrica, de solidez suficiente. En tódolos casos o usuario deberá manter o seu cargo o armario no que se sitúe o contador, sendo da súa responsabilidade a adecuación dos mesmos as normativas vixentes. En instalacións contraincendios os contadores de control serán de paso libre e da mesma sección que a acometida. As baterías de contadores divisionarios instalaranse nos locais ou armarios única e exclusivamente destinados a este fin, emprazados na planta baixa do inmoble en zoa de uso común, con acceso directo dende o portal de entrada, e serán colocadas por un instalador autorizado. As baterías para centralización de contadores responderán a tipos e modelos oficialmente aprobados e homologados tendo e conta que tódolos contadores deberán situarse en posición horizontal e coa esfera cara enriba. No caso de que houbera baixos sen dividir, a centralización de contadores deberá contar cunha previsión de 1 contador por cada 150 m2 ou fracción da súa superficie en planta de dito baixo. O diámetro dos contadores será determinado polos Servizos Técnicos municipais. Non se instalará ningún ata que o usuario do servizo subscriba a póliza de usuario correspondente. A colocación, retirada e instalación de contadores realizarase exclusivamente pola entidade subministradora. O custo da instalación ou retirada quedará determinado polo correspondente cadro de prezos, dentro da Ordenanza do Servizo. O contador na súa unión coa instalación será precintado pola entidade subministradora non podendo ser manipulado máis que polo persoal da mesma. Os contadores ou aparatos de medida, poderán retirarse por calquera das seguintes causas: 1.- Por extinción do contrato de subministro.2.- Por avaría do aparato de medida.3.- Por renovación periódica.4.- Por alteración do réxime de consumos, en tal medida que desborde, por exceso ou por defecto, a capacidade teórica do aparato instalado. No suposto de que a retirada, supoña a reposición dun novo contador, este, será a cargo do usuario do subministro. Todo usuario poderá solicitar da Entidade Subministradora a retirada do seu contador para proceder a verificación do mesmo, que será realizada polo Organismo Competente da Administración Pública ou Entidade colaboradora designada polo mesmo. Os gastos que orixine a verificación serán a cargo do peticionario. No caso no que se demostre o anormal funcionamento do aparato, o usuario terá dereito a refacturación do período inmediatamente anterior, o da verificación. Esta, farase, na mesma porcentaxe, do erro indicado pola verificación. Será obriga do usuario a custodia do contador ou aparato de medida, así como mante-lo mesmo en perfecto estado, sendo extensible esa obriga tanto nós precintos do contador como as etiquetas de aquel. A responsabilidade que se derive do incumprimento desta obriga recaerá directamente sobre o usuario titular do subministro. Unha vez instalado, aínda que sexa propiedade do usuario, non poderá ser manipulado máis que polos empregados do servizo e a eses efectos será debidamente precintado cantas veces se proceda a súa colocación. O usuario terá a obriga de facilitar ós representantes e operarios do servizo ó acceso ó contador, sempre e canto presenten a correspondente acreditación do servizo. A conservación do contador realizarase por la Entidade Subministradora con cargo a correspondente taxa, de acordo o estipulado na Ordenanza do Servizo. En todo caso, estarase o disposto no estipulado nos seguintes parágrafos. No suposto de avaría ou rotura do contador por neglixencia do usuario, danos intencionados, xeadas, falla de mantemento do armario ou batería de contadores, ou outras causas diferentes o uso normal do contador, a reposición do contador será a cargo do usuario, incluso no caso de existir a taxa de conservación do contador. No caso de avaría do equipo de medida polos supostos indicados nos parágrafos anteriores, ou ben pola avaría do equipo debido o seu uso normal (no suposto de non existir a taxa de conservación do contador), e unha vez comunicada por escrito o usuario, este, disporá dun prazo dun mes para repoñer o contador avariado, que terá que ser colocado pola entidade subministradora. De non facelo así, podería dar lugar a suspensión do subministro. En función do uso que se faga da auga, o carácter so subministro tipificarase en: usos domésticos e usos non domésticos. A clasificación destes usos farase atendendo ao establecido no artigo 6 do Decreto 136/2012 de 31 de maio da Consellería de Medio Ambiente, Territorio e Infraestruturas polo que se aproba o Regulamento do canon da auga e do coeficiente de vertedura a sistemas públicos de depuración de augas residuais. Son usos domésticos da auga os usos particulares que corresponden co uso da auga para beber, para sanitarios, para duchas, para cociña e comedor, para lavados de roupa e de vaixelas, para limpezas, para regas de parques e xardíns, para refrixeración e para acondicionamentos domiciliarios sen actividade industrial e mais con outros usos da auga que se poidan considerar consumos inherentes ou propios da actividade humana non industrial, nin comercial, nin agrícola, nin gandeira, nin forestal. Son usos non domésticos da auga os correspondentes ás actividades clasificadas na Clasificación nacional de actividades económicas, aprobada polo Real decreto 475/2007, do 13 de abril, agás que se asimilen a usos domésticos En función do carácter de suxeito contratante do subministro, este, tipificarase: A. Actividade empresarial, outras industrias e obras: Dentro dos usos non domésticos establécense os realizados por actividades empresariais sitas nas áreas de desenvolvemento empresarial determinadas polo Concello e definidas na Ordenanza Fiscal da auga potable e outras actividades industriais desenvolvidas fora das areas empresariais antes sinaladas. Enténdese por industriais, os subministros prestados a calquera clase de industria, na que a auga, forme parte do desenrolo da súa actividade industrial así como as redes interiores contra incendios. Enténdese por obras os subministros efectuados aos inmobles onde se realicen obras que teñan a consideración de maiores, permanecendo suxeito á tarifa sinalada en tanto non sexa obtida a correspondente licenza de primeira ocupación, apertura ou cambio de uso e sexa solicitado o referido cambio. B. Usos de auga en alta: Entendese por auga en alta, o subministro a outros concellos, a través do seu correspondente punto de enganche. C. Subministros ós servizos municipais - tódolos subministros de carácter municipal serán gratuítos realizándose a ser posible mediante contador. Non estarán suxeitos á taxa os inmobles declarados ruinosos ou que teñan a condición de soar ou terreo. Os contratos de subministro formalizaranse para cada vivenda, piso, local industrial ou obra que constitúa unha unidade independente. Cada subministro quedará adscrito ós fins para os que se concedeu, non podendo adicalo a outros fins ou modifica-lo seu alcance, para o que, en calquera caso será necesaria unha nova solicitude, e no seu caso, o contrato conseguinte. Os contratos de subministros formalizaranse entre a entidade subministradora e o titular do dereito de uso da finca, local ou industria a abastecer, ou por quen o represente. Os contratos consideraranse estipulados polo prazo fixado na póliza e entenderase tacitamente prorrogados polo mesmo período a menos que unha das partes, cun mes de antelación avise de forma expresa e por escrito a outra parte do desexo de dalo por finalizado. Correrán pola súa conta os gastos causados pola retirada do contador. Non se levará a cabo ningún subministro sen que o usuario teña subscrito coa Entidade Subministradora a correspondente póliza de abono ou contrato de subministro. Unha vez concedido o subministro este non será efectivo ata que o usuario non faga efectivos os traballos de conexión e pago dos dereitos sinalados na ordenanza. A solicitude de subscrición o peticionario acompañará os seguintes documentos: Certificado de Instalación visado pola Administración competente. Escritura de propiedade, contrato de arrendamento ou documento que acredite ó dereito de uso sobre a vivenda ou local. Documento que acredite a personalidade do solicitante Aquela outra documentación que se esixa polos servizos técnicos municipais Os traslados de enderezos e a ocupación do mesmo local por persoa distinta da que subscribiu á póliza, esixen novo contrato, ou no seu caso, a subrogación no anterior, sempre que se cumpran os requisitos establecidos neste Regulamento. O falecemento do titular da póliza de abono, o seu cónxuxe, descendentes, fillos adoptivos, plenos, ascendentes e irmán que houbesen convivido habitualmente na vivenda, poderán subrogarse nos dereitos e obrigas da póliza. Tamén poderase subrogar calquera outro herdeiro ou legatario da propiedade ou uso da vivenda ou local no que se realice o subministro. A subrogación, so surtirá efecto, mediante a presentación da documentación que así o acredite. Salvo causa de forza maior ou avarías nas instalacións públicas a entidade subministradora ten a obriga de manter permanentemente o servizo, cando non conste o contrario nos contratos ou pólizas de subministro. A entidade subministradora poderá suspender temporalmente o servizo cando: · sexa imprescindible para proceder ó mantemento, reparación ou mellora das instalacións o seu cargo · no suposto de perda da potabilidade da auga que implique risco para a saúde · causas de forza maior ou de recoñecida urxencia Nos cortes previsibles ou programados a entidade subministradora deberá dar aviso á poboación con 48 horas de antelación de xeito que quede garantida a información sobre o corte do subministro. A entidade subministradora estará obrigada a establecer un sistema de toma de lecturas permanente e periódico de forma que para cada usuario os ciclos de lecturas conteñan no posible o mesmo número de días. A facturación de consumos farase trimestralmente ou coa periodicidade que fixe o Concello, independentemente da periodicidade con que se fagan as lecturas. A toma de lecturas será realizada en horas hábiles ou de normal relación co exterior, polo persoal autorizado expresamente pola entidade subministradora, provisto da súa correspondente documentación de identidade. En ningún caso o usuario poderá impoñer a obriga de tomar a lectura fora do horario que teña establecido a entidade subministradora. Cando por ausencia do usuario non fora posible a toma de lectura, o propio usuario poderá comunicala por teléfono a entidade subministradora no nº 981 40 41 01. Como norma xeral a determinación dos consumos que realice cada usuario concretarase pola diferencia entre as lecturas de dous períodos consecutivos de facturación. A entidade subministradora guiarase para a facturación de consumos, exclusivamente polos aparatos de medida do servizo debidamente homologados non obrigándose a aceptar as reclamacións que se apoien en lecturas dos contadores non instalados pola mesma. No momento en que a entidade subministradora a través das lecturas efectuadas en contador ou por outro medio, detecte consumos desproporcionados ós habituais, no prazo de dez días, comunicarase por escrito ó usuario, ó obxecto de que este realice as oportunas comprobacións na súa instalación. Cando non sexa posible coñecer os consumos realmente realizados, como consecuencia de avaría no equipo de medida, ausencia do usuario no momento en que se intentou tomar a lectura, a facturación do consumo efectuarase conforme ao consumo realizado durante o mesmo período de tempo no ano anterior, o no seu caso nos períodos anteriores. Se isto non fose posible, facturárase un consumo estimado en función do uso e características da finca que, como mínimo, será equivalente a capacidade nominal do contador por 30 horas de utilización mensual. Os consumos así estimados terán o carácter de definitivos no suposto de avaría no contador, e “a conta” nos outros supostos nos que unha vez efectuada a lectura correcta, normalizarase a situación por exceso ou por defecto no seguinte período. O usuario poderá facer efectivos os importes facturados pola entidade subministradora nas, entidades de crédito ou outros establecementos autorizados pola entidade subministradora, ou ben domicilia-los recibos nas súas contas bancarias. O usuario disporá dun mes contado a partir da data da notificación do recibo. De non facelo neste prazo procederá o recargo con liquidación de intereses de demora correspondentes, sen prexuízo da suspensión do subministro. O usuario poderá obter da entidade subministradora calquera información relacionada coas lecturas, facturacións, comprobacións de contador, cobros, tarifas aplicadas e en xeral sobre toda cuestión relacionada co subministro que se xere nun período dun ano anterior á data de presentación da reclamación. O usuario terá dereito á reclamación da devolución de ingresos indebidos ó servizo. A devolución farase unha vez se comprobe o erro na facturación. Non será atendida reclamación sobre consumo de auga que non sexa formulada polo usuario ou persoa que lle represente legalmente. Considerárase como fraude: 1º.- Utilizar auga do Servizo sen ter subscrito contrato de abono.2º.- Executar acometidas sen ter cumprido previamente os requisitos previstos neste Regulamento.3º.- Falsear a declaración inducindo o Servizo a facturar menor cantidade que a que se debía satisfacer polo subministro.4º.- Modificar ou ampliar os usos os que se destina a auga potable, especificados no contrato de subministro.5º.- Levantar os contadores instalados sen autorización do Servizo; romper os precintos, o cristal ou a esfera dos mesmos; desnivelalos, interrompelos ou paralos e, en xeral toda acción que tenda a desfigurar a indicación destes aparatos e a prexudicar, polo tanto, os intereses municipais.6º.- Establecer ramais, derivacións e enxertos que poidan traer consigo o uso fraudulento da auga potable por interesados ou por terceiros.7º.- Introducir modificacións ou realizar ampliacións na instalación, sen previa autorización.8º.- Revender a auga potable obtida polo contrato de subministro co Servizo, ou subministrar auga a vivendas que carezan do Servizo aínda que non constitúa revenda. Cando polo persoal do Servizo se atopen derivacións nas súas redes, con utilización do subministro sen convenio algún, e dicir, realizadas clandestinamente, dito Servizo poderá efectuar o corte inmediato do subministro en tales derivacións. Si, o ir a realizar o persoal facultativo a comprobación dunha denuncia por fraude se lle negará a entrada no domicilio dun usuario, o Servizo Municipal de Augas estará autorizado para suspender o subministro de auga potable. A Entidade Subministradora, formulará a liquidación do fraude, considerando os seguintes casos: 1º.- Que no existira contrato algún para o subministro de auga.2º.- Que, por calquera procedemento, fose manipulado ou alterado o rexistro do contador ou aparato de medida.3º.- Que se fixeran derivacións de caudal, permanente ou circunstancial, antes dos equipos de medida.4º.- Que se utilice a auga potable para usos distintos dos contratados, afectando a facturación dos consumos segundo a tarifa a aplicar. A Entidade Subministradora, practicará a correspondente liquidación, segundo os casos, das seguintes formas: Caso 1º.- Formularase unha liquidación por fraude, que incluirá un consumo equivalente a capacidade nominal do contador que regulamentariamente tivera correspondido as instalacións utilizadas para a acción fraudulenta, cun tempo de 2 horas diarias de utilización ininterrompidas e durante o prazo que medie entre a adquisición da titularidade ou dereitos de usos das instalacións citadas, e o momento no que fora emendada a existencia do fraude detectado, sen que poida estenderse en total a mais dun ano. Caso 2º.- Tomarase como base para a liquidación da contía do fraude a capacidade nominal, computándose o tempo a considerar en 2 horas diarias dende a data da última verificación oficial do contador sen que este tempo exceda do ano, descontándose os consumos que durante ese período de tempo houberan sido usuarios polo autor do fraude. Caso 3º.- Liquidarase como no caso 1º, de no existir contrato de subministro, e sen facerse desconto algún pola auga medida polo contador. Caso 4º.- A liquidación da contía da auga utilizada en forma indebida practicarase a favor da Entidade Subministradora, aplicando o consumo, a diferencia existente entre a tarifa que en cada período correspondese o uso real que se está dando a auga, e as que, en dito período se tiveran aplicado o uso contratado. Dito período no poderá ser computado en mais dun ano. En tódolos casos, o importe do fraude deducido conforme os preceptos establecidos nos parágrafos anteriores, estará suxeito os impostos que lle foran repercutibles. As liquidacións que formule a Entidade Subministradora, serán notificadas os interesados, que, contra las mesmas, poderán formular reclamacións no Organismo Competente da Administración Pública, sen prexuízo das demais accións das que se consideren asistidos. As reclamacións non paralizarán o pago das facturacións ou liquidacións obxectos das mesmas. Unha vez resolta a reclamación, a Entidade Subministradora, en base a cantidade satisfeita polo usuario, realizará a correspondente liquidación. Cando o fraude puidese revestir carácter de delito o falta, sen prexuízo de aplicar a sanción administrativa que corresponda, darase conta do mesmo a xurisdición competente para que, no seu caso, exixa a responsabilidade criminal a que houbera lugar. Contra as decisións adoptadas pola Entidade Subministradora poderá interpoñerse recurso de reposición ante a Alcaldía, cuxa resolución causará estado, podendo interpoñerse contra a mesma recurso contencioso administrativo. Dito recurso de reposición deberá presentarse no prazo dun mes contado dende a notificación ou publicación do acto que se trata de impugnar; entendéndose desestimado, transcorrido un mes dende a súa interposición sen que se notifique o recorrente a resolución do mesmo. Contra o obxecto do recurso de reposición, contra a resolución do mesmo, ou contra ambos a vez, poderá interpoñerse recurso contencioso administrativo ante a sala do Contencioso Administrativo de Ferrol. O prazo para interpoñelo será de dous meses dende a notificación do acordo resolutorio do recurso de reposición si é expreso; si non o fora, o prazo será de seis meses a contar dende a data da interposición do recurso de reposición. A entidade subministradora de auga poderá sen prexuízo do exercicio das accións que correspondan, suspende-lo subministro ós seus usuarios nos casos seguintes: A. Cando o usuario negue a entrada ao seu domicilio ao persoal da entidade subministradora para o exame das instalacións. B. Polo non pagamento das facturas dentro do prazo de tres meses C. Cando un usuario goce de subministro sen contrato D. Se o usuario procede á cesión de auga a outra persoa de xeito gratuíto ou oneroso E. Se existe rotura de precintos do contador ou limitacións de consumo F. Incumpri-las condicións previstas neste Regulamento en canto á utilización da auga e conservación de instalacións e contadores As tarifas a aplicar polo subministro de auga serán as previstas na Ordenanza Fiscal correspondente, sinalando os diferentes tipos de uso, así como as cuotas a aplicar. Este Regulamento entrará en vigor o día da súa publicación no BOP. As Somozas, 5 de novembro de 2014 O alcalde Juan Alonso Tembrás